REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 02- 808/25

28. april 2025. godine

B e o g r a d

 Na osnovu člana 13. stav 1. i u skladu sa članom 126. st. 2. i 3. Zakona o elektronskim medijima („Službeni glasnik RS“, broj 92/23) i članom 60. Poslovnika Narodne skupštine, Odbor za kulturu i informisanje, na sednici održanoj 28. aprila 2025. godine, doneo je

**O D L U K U**

**o pokretanju postupka za predlaganje kandidata za izbor članova Saveta Regulatornog tela za elektronske medije**

 1. Pokreće se postupak za predlaganje kandidata za izbor devet članova Saveta Regulatornog tela za elektronske medije (u daljem tekstu: Savet Regulatora).

 2. Odbor za kulturu i informisanje (u daljem tekstu: Odbor) objaviće Javni poziv za predlaganje kandidata za članove Saveta Regulatora (u daljem tekstu: Javni poziv) čiji je tekst u prilogu i sastavni je deo ove odluke.

 3. Odbor u skladu sa članom 12. Zakona o elektronskim medijima (u daljem tekstu: Zakon) konstatuje da ovlašćenje i dužnost da predlažu po dva člana Saveta Regulatora imaju sledeći ovlašćeni predlagači:

 - Zaštitnik građana, Poverenik za zaštitu ravnopravnosti, Poverenik za informacije od javnog značaja i zaštitu podataka o ličnosti;

 - univerziteti akreditovani u Republici Srbiji;

 - udruženja izdavača elektronskih medija u Republici Srbiji čiji članovi imaju najmanje 30 dozvola za pružanje audio i audio-vizuelnih medijskih usluga, a registrovana su najmanje tri godine pre raspisivanja javnog poziva;

 - udruženja novinara u Republici Srbiji, od kojih svako udruženje ima najmanje 300 članova sa plaćenom članarinom, a registrovana su najmanje tri godine pre raspisivanja javnog poziva;

 - udruženja filmskih, scenskih i dramskih umetnika i udruženja kompozitora u Republici Srbiji, ako su registrovana najmanje tri godine pre raspisivanja javnog poziva;

 - udruženja čiji su ciljevi ostvarivanje slobode izražavanja ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine;

 - udruženja čiji su ciljevi zaštita dece, ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine;

 - nacionalni saveti nacionalnih manjina;

 - crkve i verske zajednice.

 4. Za člana Saveta Regulatora može biti izabrano lice koje ispunjava uslove za izbor propisane članom 10. Zakona i za koje ne postoje smetnje za izbor propisane članom 15. Zakona.

 5. Javni poziv objaviće se u „Službenom glasniku Republike Srbije“, dnevnom listu „Politika“ i na internet prezentaciji Narodne skupštine.

 6. O pokretanju postupka za izbor devet članova Saveta Regulatora, zamenik predsednika Odbora obavestiće predsednika Narodne skupštine i generalnog sekretara Narodne skupštine.

 7. Ova odluka stupa na snagu danom donošenja.

 ZAMENIK PREDSEDNIKA ODBORA

 Sanja Jefić Branković

*Prilog*: *Javni poziv za predlaganje kandidata za članove Saveta Regulatornog tela za elektronske medije*

O b r a z l o ž e nj e

 Pravni osnov za donošenje ove odluke sadržan je u odredbama čl. 11. 13. 14. i 126. Zakona o elektronskim medijima („Službeni glasnik RS“, broj 92/23) (u daljem tekstu: Zakon).

 Članom 12. Zakona propisano je da ovlašćenje i dužnost da predlažu po dva člana Saveta Regulatora imaju:

 - Zaštitnik građana, poverenik za ravnopravnost, poverenik za zaštitu informacija od javnog značaja i zaštitu podataka o ličnosti;

 - univerziteti akreditovani u Republici Srbiji;

 - udruženja izdavača elektronskih medija u Republici Srbiji čiji članovi imaju najmanje 30 dozvola za pružanje audio i audio-vizuelnih medijskih usluga, a registrovana su najmanje tri godine pre raspisivanja javnog poziva;

 - udruženja novinara u Republici Srbiji, od kojih svako udruženje ima najmanje 300 članova sa plaćenom članarinom, a registrovana su najmanje tri godine pre raspisivanja javnog poziva;

 - udruženja filmskih, scenskih i dramskih umetnika i udruženja kompozitora u Republici Srbiji, ako su registrovana najmanje tri godine pre raspisivanja javnog poziva;

 - udruženja čiji su ciljevi ostvarivanje slobode izražavanja ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine;

 - udruženja čiji su ciljevi zaštita dece, ako su registrovana najmanje tri godine pre dana raspisivanja javnog poziva a imaju najmanje tri realizovana projekta u ovoj oblasti u poslednje tri godine;

 - nacionalni saveti nacionalnih manjina;

 - crkve i verske zajednice.

 Članom 13. Zakona propisano je da Odbor Narodne skupštine nadležan za informisanje objavljuje javni poziv za predlaganje kandidata za člana Saveta Regulatora najranije šest meseci a najkasnije tri meseca pre prestanka mandata člana Saveta Regulatora. Takođe, propisano je i da postupak predlaganja članova za izbor Saveta Regulatora, sprovodi Odbor Narodne skupštine nadležan za informisanje.

 Članom 126. stav 1. Zakona propisano je da članovi Saveta Regulatora izabrani u skladu sa Zakonom o elektronskim medijima („Službeni glasnik RS“, br. 83/14, 6/16 - dr. zakon i 129/21) nastavljaju da obavljaju tu funkciju do isteka jedne godine od dana stupanja na snagu Zakona.

 Članom 126. stav 2. Zakona propisano je da će do dana prestanka mandata članovima Saveta Regulatora u skladu sa članom 126. stav 1. Zakona biti izabrani novi članovi Saveta Regulatora.

 Članom 126. stav 3. Zakona, propisana je obaveza Narodne skupštine da izbor prvog saziva Saveta u skladu sa odredbama tog zakona sprovede u celini, odnosno izborom svih devet članova Saveta, imajući posebno u vidu obavezu da se prilikom tog izbora žrebanjem odredi trajanje mandata članova prvog saziva Saveta.

 Zakon je objavljen u „Službenom glasniku Republike Srbije“ broj 92 od 27. oktobra 2023. godine i stupio na snagu 4. novembra 2023. godine.

 Na osnovu svega navedenog, potrebno je da Odbor donese Odluku o pokretanju postupka za predlaganje kandidata za izbor članova Saveta Regulatornog tela za elektronske medije.